## Rješenje Agencije za zaštitu tržišnog natjecanja klasa: UP/I 030-02/2011-01/051, urbroj: 580-05/76-2012-065 od 4. listopada 2012.

### NN 118/2012 (26.10.2012.), Rješenje Agencije za zaštitu tržišnog natjecanja klasa: UP/I 030-02/2011-01/051, urbroj: 580-05/76-2012-065 od 4. listopada 2012.

118 26.10.2012 Rješenje Agencije za zaštitu tržišnog natjecanja klasa: UP/I 030-02/2011-01/051, urbroj: 580-05/76-2012-065 od 4. listopada 2012.

AGENCIJA ZA ZAŠTITU TRŽIŠNOG NATJECANJA

2577

Agencija za zaštitu tržišnog natjecanja temeljem članka 30. točke 2., članka 31., članka 49. stavka 1. i 2. i članka 58. stavka 1. točke 9., a u svezi članka 8. Zakona o zaštiti tržišnog natjecanja (»Narodne novine«, broj 79/09), u upravnoj stvari utvrđivanja narušavanja tržišnog natjecanja sklapanjem zabranjenog sporazuma protiv Hrvatskog Autokluba, Zagreb, Avenija Dubrovnik 44 zastupanog po opunomoćeniku Zvonku Šmuku, glavnom tajniku, po službenoj dužnosti, temeljem odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dip. oec., Vesna Patrlj, dipl. iur. i dr. sc. Mirna Pavletić-Župić, članovi Vijeća, sa 118. sjednice, održane 4. listopada 2012., donosi sljedeće

RJEŠENJE

1. Prihvaćaju se mjere, uvjeti i rokovi predloženi od Hrvatskog Autokluba, sa sjedištem u Zagrebu, Avenija Dubrovnik 44, u obliku brisanja članka 7. Pravilnika o pružanju usluga tehničke pomoći vozačima na cesti od 25. svibnja 2011. te donošenja Pravilnika o izmjeni Pravilnika o pružanju usluga tehničke pomoći vozačima na cesti koji je stupio na snagu 27. srpnja 2012., a temeljem Odluke Upravnog odbora Hrvatskog autokluba od 18. srpnja 2012.

2. Predložene mjere, uvjeti i rokovi iz točke 1. izreke ovoga rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja.

3. Nalaže se Hrvatskom Autoklubu, sa sjedištem u Zagrebu, Avenija Dubrovnik 44 da na svojim internetskim stranicama objavi obavijest iz točke 1. izreke ovoga rješenja.

Rok izvršenja: trideset (30) dana od dana dostave ovoga rješenja.

4. Nalaže se Hrvatskom Autoklubu, sa sjedištem u Zagrebu, Avenija Dubrovnik 44 da na svojim internetskim stranicama objavi pročišćeni tekst Pravilnika o pružanju usluga tehničke pomoći vozačima na cesti s unesenim izmjenama iz točke 1. izreke ovoga rješenja.

Rok izvršenja: trideset (30) dana od dana dostave ovoga rješenja.

5. Predložene mjere, uvjeti i rokovi iz točke 1. izreke ovoga rješenja ovim rješenjem postaju obvezni za Hrvatski Autoklub, sa sjedištem u Zagrebu, Avenija Dubrovnik 44.

6. Utvrđuje se da, nakon ispunjenja naloga iz točke 3. i 4. izreke ovoga rješenja, nema uvjeta za daljnje vođenje postupka protiv Hrvatskog Autokluba, sa sjedištem u Zagrebu, Avenija Dubrovnik 44 u ovom predmetu.

7. Ako Agencija za zaštitu tržišnog natjecanja utvrdi da se poduzetnik ne pridržava utvrđenih mjera, uvjeta i rokova iz točke 1., odnosno naloga iz točke 3. i 4. izreke ovoga rješenja, takvo postupanje smatrat će se povredom Zakona o zaštiti tržišnog natjecanja što će se utvrditi posebnim rješenjem kojim će se izreći i upravno-kaznena mjera.

8. Hrvatski Autoklub, sa sjedištem u Zagrebu, Avenija Dubrovnik 44 obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

9. Izreka ovog rješenja bit će objavljena u »Narodnim novinama«, a cjelokupan tekst rješenja objavit će se na internetskoj stranici Agencije.

Klasa: UP/I 030-02/2011-01/051

Urbroj: 580-05/76-2012-065

Zagreb, 4. listopada 2012.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 118/2012-2577